Bláa lónið

Bláa lónið er manngert jarðsjávarlón og heilsulind við Svartsengi á Reykjanesskaganum skammt frá Grindavík. Árið 1976 myndaðist lón í tengslum við jarðhitavinnslu í Svartsengi, þar sem jarðsjór úr háhitasvæðinu er nýttur til framleiðslu á rafmagni og heitu vatni. Jarðsjórinn er ríkur af kísli, söltum og örverum, og kísill í vatninu veldur einkennandi ljósbláum lit þess. Fólk tók að baða sig í lóninu snemma á níunda áratugnum og böð í jarðsjónum voru síðar rannsökuð með tilliti til áhrifa á psoriasis. Fyrirtækið Bláa Lónið var stofnað árið 1992 og hefur þróað starfsemi sína frá almennum baðrekstri yfir í fjölþætta starfsemi á sviði heilsulinda, hótel- og veitingareksturs, rannsókna og húðvara. Á svæðinu eru meðal annars baðstaðurinn Bláa lónið, Silica Hotel, Retreat Hotel, Retreat Spa og veitingastaðurinn Moss. Bláa lónið er vinsæll ferðamannastaður meðal bæði innlendra og erlendra gesta. Tilurð og jarðsjór Jarðhitavinnsla hófst í Svartsengi árið 1976. Þegar jarðhitavökvi úr borholum var tekinn í notkun tók affallsvatn að safnast fyrir í hrauninu við virkjunina og myndaði lónið. Jarðhitavökvinn í Svartsengi er blanda sjávar og ferskvatns sem hefur hitnað í jarðhitakerfinu og tekið upp uppleyst efni við efnahvörf við bergið. Vistkerfi Vistkerfi Bláa lónsins er sérstætt og einkennist af háu hitastigi, seltu og miklu magni kísils. Þegar vökvinn kólnar á yfirborði fellur kísill út og myndar ljósar útfellingar og kísilleðju. Í lóninu lifa hitakærar og saltþolnar örverur og hafa rannsóknir sýnt að fáar tegundir eru ríkjandi í vistkerfinu. Tenglar Heimasíða Bláa Lónsins Bláa lónið vakti áhugann; grein í Morgunblaðinu 1984 Doktor.is Blá lónið og psoriasis Geymt 22 ágúst 2019 í Wayback Machine https://pubmed.ncbi.nlm.nih.gov/24255991/